Βασίλης Σπανούλης

Γυμναστικός Σύλλογος Λάρισας

Ξεκίνησε την καριέρα του στις ομάδες εφήβων του Κεραυνού και του Γυμναστικού στη Λάρισα, παίζοντας από το 1994 έως το 1999. Το ντεμπούτο του στην επαγγελματική κατηγορία το έκανε το 1999, σε ηλικία 17 ετών, με τη Λάρισα. Τις σεζόν 1999-00 και 2000-01, αγωνίστηκε στη Α2 με τη Λάρισα.

Μαρούσι

Μετά από 3 σεζόν στην ομάδα της Λάρισας, υπέγραψε τετραετές συμβόλαιο με το Μαρούσι, το οποίο αγωνιζόταν στην Α1, στο EuroChallenge και αργότερα στο Eurocup. Στο Μαρούσι παρέμεινε έως το 2005. Μάλιστα το 2002 βραβεύτηκε ως Καλύτερος Νέος της σεζόν.

2001-02

Τη σεζόν 2001-02, βοήθησε το Μαρούσι να πάει στον τελικό Κυπέλλου Ελλάδας, χωρίς να το κατακτήσει. Όμως, έτσι κι αλλιώς, ήταν μία μεγάλη επιτυχία για την ομάδα, καθώς πρώτη της φορά συμμετείχε σε τελικό Κυπέλλου Ελλάδας. Το Μαρούσι, επίσης, αγωνίστηκε και στο Κόρατς Καπ, εκείνη τη χρονιά.

2002-03

Η επόμενη σεζόν ήταν καλύτερη για τον παίκτη, καθώς βοήθησε την ομάδα του να πάει στα ημιτελικά του EuroChallenge. Είχε 10.8 πόντους ανά παιχνίδι και 6.4 ασίστ. Επίσης 40% ευστοχία στα τρίποντα ενώ ονομάστηκε και ο Καλύτερος Νέος παίκτης της χρονιάς στην Α1.

2003-04

Η σεζόν 2003-04, ήταν καλύτερη, καθώς οδήγησε την ομάδα του μέχρι τον τελικό των Πλέι Οφς, τον τίτλο κέρδισε ο Παναθηναϊκός. Τον τελικό του EuroChallenge, τον κέρδισε η Ούνικς Καζάν. Ενώ, είχε άλλη μία προσωπική επιτυχία, καθώς ονομάστηκε ο Πιο Βελτιωμένος Παίκτης της χρονιάς στην Α1. Ωστόσο, εκείνη τη χρονιά έγινε και Draft, στον δεύτερο γύρο από τους Ντάλας Μάβερικς. Το 2004, έκανε και το ντεμπούτο του στην Εθνική Ελλάδα, στους Ολυμπιακούς Αγώνες του 2004.

2004-05

Το 2004-05 ήταν η τελευταία χρονιά του στην ομάδα του Αμαρουσίου, έχοντας μέσο όρο ανά παιχνίδι 15.9 πόντους και 37.8% ευστοχία στα τρίποντα, στους 25 αγώνες που έδωσε εκείνη τη χρονιά στην Α1. Στο Eurocup, είχε 15.2 πόντους ανά παιχνίδι και 40.0% ευστοχία στα τρίποντα, σε 12 αγώνες. Συνολικά, σε όλες τις διοργανώσεις είχε 15.7 στους πόντους και 38.3 στα τρίποντα, στους 47 αγώνες που έδωσε, εκείνη τη χρονιά με το Μαρούσι. 
Επίσης, αγωνίστηκε στο All - Star Game και βρέθηκε στην καλύτερη πεντάδα της Α1. Η σεζόν αυτή, ήταν καλύτερη από τις προηγούμενες, καθώς ο μέσος όρος του σε πόντους ήταν 11.1 και θεωρήθηκε ως ένας από τους πιο βελτιωμένους παίκτες της χρονιάς, ευρωπαϊκά. Κατά τ' άλλα, βοήθησε το Μαρούσι να καταταγεί δεύτερο στην κανονική περίοδο στην Α1 και βγήκε και ο 6ος καλύτερος Ευρωπαίος Rookie, για το Eurocup. Κάποιοι Ευρωπαίοι φίλαθλοι άρχισαν να τον αποκαλούν «Ο Έλληνας Στιβ Νας», μετά από αυτή τη χρονιά.
Επίσης η σεζόν 2004-05, ήταν εξαιρετική για αυτόν καθώς βοήθησε τα μέγιστα την ομάδα του, στα τελικά του Πρωταθλήματος και το ULEB.

Παναθηναϊκός

Μετά την πάρα πολύ καλή σεζόν που προηγήθηκε, με το Μαρούσι, υπέγραψε τριετές συμβόλαιο στον Παναθηναϊκό, αξίας 1.6 εκατομμυρίων ευρώ. Με τον ατζέντη του, Μίσκα Ραζνάτοβιτς, έβαλαν όρο στο συμβόλαιο, να μπορεί να γίνει εξαγορά μετά από τον πρώτο χρόνο, αυτή η εξαγορά ορίστηκε στα 400.000 δολάρια.

2005-06

Με τον Παναθηναϊκό, την πρώτη του σεζόν, 2005-06, κέρδισε και το πρωτάθλημα και το κύπελλο. Ο Παναθηναϊκός τερμάτισε πρώτος στην κανονική περίοδο με 24-2 και στην τελική φάση, πήρε το πρωτάθλημα αήττητος με 8-0, το οποίο μας κάνει 32-2 συνολικά στο πρωτάθλημα, ωστόσο και το κύπελλο το πήρε ανίκητος με 5-0, συνολικά δηλαδή στις διοργανώσεις του στην Ελλάδα έκανε 37 νίκες και μόλις 2 ήττες. Και αυτή τη χρονιά συμμετείχε στο All-Star Game, και βρέθηκε στην καλύτερη πεντάδα του πρωταθλήματος.
Επίσης, βρέθηκε στην καλύτερη δεύτερη πεντάδα της Ευρωλίγκας για εκείνη τη σεζόν. Με μέσο όρο συμμετοχής 28.8 λεπτά, είχε μέσο όρο σε πόντους 14.6, σε ασίστ 3.1, σε ριμπάουντ 2,0, και σε κλεψίματα 1.4, σε συνολικά 23 παιχνίδια, τη σεζόν 2005-06. Επίσης, εκτελούσε με ποσοστό ευστοχίας 61.8% τα δίποντα και 36.8 τα τρίποντα, σύνολο δηλαδή 53.4%.
Ήταν ο πρώτος σκόρερ για τον Παναθηναϊκό στη διοργάνωση, αν και τις περισσότερες φορές ήρθε από τον πάγκο. Ενώ κέρδισε εις διπλούν τον τίτλο του Καλύτερου Παίκτη της αγωνιστικής. Τη σεζόν αυτή ο Παναθηναϊκός τερμάτισε με ένα 16-7. Στο τέλος της σεζόν, ψηφίστηκε, από τη FIBA Europe, ως ο 7ος καλύτερος Ευρωπαίος στον κόσμο (συμπεριλαμβανομένου και το NBA), στην ψηφοφορία του Βραβείου FIBA Europe Πολυτιμότερος Παίκτης.
Πλέον, πολλοί φίλαθλοι, στην Ευρώπη, άρχισαν να τον αποκαλούν «Ευρωπαίο Κόμπι», μετά από τις πάρα πολύ καλές τους εμφανίσεις, ως rookie, στην Ευρωλίγκα.

Χιούστον Ρόκετς

Τον Ιούλιο του 2006, και συγκεκριμένα στις 19 του μήνα,  έγινε ο τέταρτος Έλληνας στο ΝΒΑ, υπογράφοντας ένα προσύμφωνο με τους Χιούστον Ρόκετς με συνολικές απολαβές από το συμβόλαιο στα 5,832,000  δολάρια για τρία χρόνια (τα πρώτα δύο, εξασφαλισμένα), ενώ οι Χιούστον πλήρωσαν και τη ρήτρα, από το συμβόλαιο του, που ήταν 400.000 δολάρια. Το πόσο του συμβολαίου του τον κατέστησε  τον πιο ακριβοπληρωμένο παίκτη του δεύτερου γύρου των ντραφτ.
Ο ετήσιος μισθός του ήταν στα 1,944,000 δολάρια. Οι Χιούστον τον απέκτησαν επισήμως στις 24 Ιουνίου του 2006, τη βραδιά των Ντραφτ, όταν επέλεξαν να δώσουν για ανταλλαγή την 55η επιλογή, τον Λουίς Φλόρες και ένα χρηματικό πόσο που ανερχόταν στα 300.000 δολάρια, στους Ντάλας Μάβερικς, που τον είχαν επιλέξει στη θέση 50, στον δεύτερο γύρο.
Ο τότε μάνατζερ των Ρόκετς, Κάρολ Ντουόνσον, είχε πει, μεταξύ άλλων:  «Είναι πολύ καλός χειριστής της μπάλας [...] Είναι καλός στα τελειώματα και έχει προοπτικές. Θέλει να γίνει καλός παίκτης. Όλοι πρόκειται να συμπαθήσουν αυτόν τον νεαρό, γιατί είναι πολύ σκληρός παίκτης. Έχουμε παρακολουθήσει από κοντά την εξέλιξή του. [...]  Θέλει μεγάλη προσαρμογή για να έρθεις στο NBA, από την Ευρώπη, αλλά είναι δουλεύει σκληρά.»
Ο τότε Διευθυντής παιχτών, των Ρόκετς, Ντένις Λίντσεϊ είχε πει επίσης: «Είμαστε πάρα πολύ χαρούμενοι με την πρόοδο του. [...] Άλλαξε σύλλογο και πήγε σε ένα μεγαλύτερο αυτή τη χρονιά, τον Παναθηναϊκό. Για αυτούς που δεν είναι γνώστες του Ευρωπαϊκού μπάσκετ, αυτή η ομάδα είναι σαν τους Νιου Γιορκ Γιάνκις της Ελλάδας, και ένας από τους δύο - τρεις καλύτερους συλλόγους στην Ευρώπη. Βρίσκονται σε επίπεδο NBA, μπορεί να πει κάποιος. Από τη δική μας πλευρά, είμαστε ιδιαίτερα χαρούμενοι με ό,τι έχει κάνει έως τώρα ο Βασίλης. Επίσης είναι και πολύ καλός σκόρερ.»
«Ο ιδιοκτήτης των Ρόκετς, Λέσλι Αλεξάντερ, ο τότε προπονητής τους, Τζεφ βαν Γκάντι  και ο Κάρολ Ντόουνσον, αρέσκονταν με ό,τι είχα δει έως τώρα, σχετικά με τον Σπανούλη, ενώ είχαμε κάνει και μερικά ταξίδια να τον δούμε. Ευτυχώς, τώρα θα έρθει σε εμάς, και πιστεύουμε ότι θα μας βοηθήσει».

2006-2007 (NBA)

Την πρώτη του σεζόν, είδε μειωμένο χρόνο συμμετοχής, ενώ είχε μέσο όρο στους πόντους 2.7, στις ασίστ 0.9 και, μόλις, 8.8 λεπτά μέσο όρο, και είχε και 31.9% σε ευστοχία στα σουτ (17.2% πίσω από τη γραμμή των τρίποντων), ενώ αγωνίστηκε σε 31 αγώνες, ερχόμενος από τον πάγκο.
Κατά τη διάρκεια της πρώτης του σεζόν στο NBA, παρουσιάστηκαν προβλήματα μεταξύ των Σπανούλη και Τζεφ Βαν Γκάντι, προπονητή των Ρόκετς, σχετικά με τον χρόνο συμμετοχής. Γενικά, υπήρχε ένα θέμα, μεταξύ Σπανούλη, προπονητή και της ομάδας, γενικότερα,  σχετικά με το συμβόλαιο που είχε υπογράφει. Ο Σπανούλης, ώστε να υπογράψει στους Ρόκετς, και να πραγματοποιήσει το όνειρό του και να παίξει NBA, υπέγραψε μικρότερο συμβόλαιο από αυτό που το προσφέρθηκε από τον Παναθηναϊκό. Καθώς είχε δύο χρόνια ακόμα συμβόλαιο με τον Παναθηναϊκό, με το συμβόλαιο του οποίου είχε μικρή ρήτρα και μπόρεσε να την εξαγοράσουν οι Ρόκετς.
Έτσι λοιπόν, δέχτηκε να αγωνισθεί στους Χιούστον Ρόκετς, με ετήσιο εισόδημα $1,944,000, απορρίπτοντας την πρόταση της παλιάς του ομάδας, του Παναθηναϊκού, η οποία ανερχόταν στο 1.6 εκατομμύρια ευρώ τον χρόνο, για τρία έτη, μόνο και μόνο για να έχει την ευκαιρία να αγωνισθεί στο NBA. Βοήθησε στο ροτέσιον τους Ρόκετς, όμως, τελικά, υπήρξε φθορά στις σχέσεις του με τον Βαν Γκάντι και  παρέμεινε στον πάγκο, αφού ο Βαν Γκάντι υποστήριζε ότι δεν είχε καλές αποδόσεις έως τώρα, επικαλούμενος επίσης ότι είναι ρίσκο να έχουν μακροχρόνια συμβόλαια οι Rookie παίκτες και, τέλος, ότι ο Σπανούλης ήταν επιρρεπής στο λάθος, ενώ δεν είχε και καλό μακρινό σουτ, πράγματα τα οποία ήταν απαραίτητα για το σύστημα που ήθελε να ακολουθήσει ο προπονητής. Ο Βαν Γκάντι είπε για αυτήν την κατάσταση: « Ο Σπανούλης λέει, ότι ήταν ο Τρέισι Μακ Γκρέιντι, πίσω στη χώρα του. Τέλεια. ο Μακ Γκρέιντι είναι ο Μακ Γκρέιντι εδώ. Παρόλα αυτά, νιώθω άσχημα για αυτόν, γιατί νομίζει ότι εξαπατήθηκε. Ειλικρινά, όμως, νομίζω ότι ο χειρότερος εχθρός του είναι ο ίδιος του ο εαυτός. Τα λάθη του είναι πολλά. Τα φάουλ του επίσης. Τα ποσοστά του στα σουτ είναι χαμηλά. Εγώ θα ξεκίναγα με μία αυτοκριτική  — πώς μπορώ να γίνω καλύτερος  — παρά να κατηγορώ άλλους. Το λέω αυτό, επειδή το ότι δεν τον χρησιμοποιώ τώρα δε σημαίνει, κιόλας, ότι δε θα τον χρησιμοποιήσω ποτέ, ακόμα, εξάλλου, πιστεύουμε ότι μπορεί να γίνει καλός παίκτης. Φρονώ πως η απογοήτευσή του τον αποθάρρυνε, αυτό είναι κάτι το οποίο τον εμποδίζει να βελτιωθεί. Λοιπόν, θα δούμε. Θα δούμε.»
Ο Σπανούλης, τελικά, έγινε ανταλλαγή από τους Ρόκετς, στους Σαν Αντόνιο Σπερς, στις 12 Ιουλίου του 2007, ως αντάλλαγμα δόθηκαν οι Τζάκι Μπάτλερ (σέντερ) και ο Λουίς Σκόλα, ο Αργεντίνος φόργουορντ.  Ακολούθως, στις 19 Αυγούστου του 2007, οι Σπερς άφησαν ελεύθερο τον Σπανούλη, δίνοντάς του την ευκαιρία να επιστρέψει πίσω στη χώρα του, και να παίξει στον Παναθηναϊκό, όπως, δηλαδή, ο ίδιος είχε ζητήσει. Η επίσημη ανακοίνωση έγινε στις 23 Αυγούστου του 2007.
Ο Σπανούλης είχε επικαλεστεί «οικογενειακούς λόγους», στην απόφασή του να μη συνεχίσει στο NBA, με τον ατζέντη του να φτάνει στο σημείο να συγκρίνει την απροθυμία των Ρόκετς να σπάσουν το συμβόλαιο, με τη σκλαβιά. Ακολούθως, επέλεξε να παίξει στην Α1 και στην Ευρωλίγκα, για χάρη του Παναθηναϊκού.
Μερικά χρόνια αργότερα, και συγκεκριμένα τον Ιούνιο του 2013, ισχυρίστηκε ότι ο Βαν Γκάντι, του είχε πει πως θα βρίσκεται κυρίως στον πάγκο την πρώτη σεζόν του στους Ρόκετς. Εν συνεχεία ισχυρίστηκε ότι ο επόμενος προπονητής των Ρόκετς, Ρικ Άντελμαν, τον ήθελε στην ομάδα, ενώ όσον αφορά τους Σπερς, είπε ότι ο Τόνι Πάρκερ και ο Γκρεγκ Πόποβιτς ήθελαν να τον έχουν στην ομάδα τους.

Επιστροφή στον Παναθηναϊκό

Στις 19 Αυγούστου του 2007, αφού οι Σπερς τον άφησαν ελεύθερο, αποφάσισε ότι θέλει να παίξει για τη σεζόν 2007-08, στον Παναθηναϊκό. Οι οικογενειακοί λόγοι που επικαλέσθηκε ήταν επειδή είχε την μητέρα του άρρωστη και πως ήθελε να βρίσκεται κοντά της. Τελικά, υπέγραψε τριετές συμβόλαιο με τον Παναθηναϊκό. Θα έπαιζε ως πλέι μέικερ και ως σούτινγκ γκαρντ, στο πλευρό του Δημήτρη Διαμαντίδη, ο οποίος μεσουρανούσε εκείνη την περίοδο. Επίσης, στα γκαρντ ο Παναθηναϊκός ενισχύθηκε εκείνη τη σεζόν και με τον Σαρούνας Γιασικεβίτσιους, πρώην παίκτη του NBA.
Το συμβόλαιο που υπέγραψε ήταν τριετούς διάρκειας με συνολικές απολαβές 5,500,000 ευρώ, συν $1,166,400 για την εξαγορά του από τους Σπερς (σημειωτέον ότι ο Παναθηναϊκός πλήρωσε την εξαγορά, οπότε δεν μέτρησε για τους Σπερς, στο salary cap). Ο ατζέντης του κανόνισε το συμβόλαιο με τέτοιο τρόπο ώστε να μπορεί σε ένα χρόνο να φύγει, αν το θελήσει.Ο Σπανούλης δήλωσε ότι ίσως μετά από τον έναν χρόνο θα θελήσει να επιστρέψει πίσω στους Σπερς, ώστε να παίξει ξανά στο NBA.

2007-08

Τη σεζόν 2007-08, βοήθησε τα μέγιστα την ομάδα του και στις δύο διοργανώσεις, που συμμετείχε, πετυχαίνοντας 661 πόντους και μοιράζοντας 215 ασίστ, σε 36 αγώνες στην Α1 και σε 20 στην Ευρωλίγκα. Μέσο όρο είχε 11.8 πόντους ανά παιχνίδι και 3.8 ασίστ, σε 56 παιχνίδια. Βγήκε, τελικά, πρώτος σε αστίστ, στην Α1. Ενώ στο All - Star Game, ψηφίστηκε και μέσα στην καλύτερη πεντάδα του πρωταθλήματος.
Τη σεζόν αυτή ο Παναθηναϊκός πήρε και το πρωτάθλημα και το κύπελλο, και ο Σπανούλης συνείσφερε τα μέγιστα. Μάλιστα, στον τελικό Κυπέλλου, του 2008, είχε εξαιρετική παρουσία κόντρα στον Ολυμπιακό, πετυχαίνοντας 20 πόντους και μοιράζοντας 7 ασίστ.

2008-09 (Triple Crown και MVP του Final Four της Ευρωλίγκα)

Το 2009,  κατέκτησε με την ομάδα του Παναθηναϊκού το Τριπλ Κράουν. Στο Final Four της Ευρωλίγκας, εκείνης της χρονιάς, που διεξήχθη στο Βερολίνο, αναδείχθηκε MVP του Final Four. Παράλληλα αναδείχθηκε μέλος της All-Euroleague 2nd Team. Επίσης αναδείχθηκε και MVP της Α1. Με το πέρας της σεζόν, μία ακόμα διάκριση συνέβη στον Σπανούλη, αφού κηρύχθηκε Αθλητής των Βαλκανίων για το 2009, ένα βραβείο που δίνεται στον καλύτερο παίκτη, που αγωνίζεται στον ευρύτερο χώρο των Βαλκανίων.
Στο τελικό Κυπέλλου Ελλάδας βρέθηκε αντιμέτωπος με τον Ολυμπιακό, και τον κέρδισε 80-70. Είχε πετύχει 9 πόντους σε εκείνον τον αγώνα. Στο πρωτάθλημα, αν και στην κανονική περίοδο, ο Παναθηναϊκός βγήκε δεύτερος, πίσω από τον Ολυμπιακό, κατάφερε στους τελικούς να τον κερδίσει με επιμέρους σκορ 1-3. Ο Σπανούλης έπαιξε και στους τέσσερις αγώνες του τελικού και πέτυχε 40 πόντους και 11 ασίστ.
Στην Ευρωλίγκα, στην κανονική περίοδο ο Παναθηναϊκός πέρασε με 7-3 στο Top16. Έκεί, πέρασε πρώτος με 5-1. Στα προημιτελικά βρήκε τη Σιένα, κερδίζοντάς την με επιμέρους σκορ 3-1. Ο Σπανούλης έπαιξε και στους 4 αγώνες, βάζοντας, τελικά, 49 πόντους και μοιράζοντας 22 ασίστ. Στον ημιτελικό, ο Παναθηναϊκός αντιμετώπισε τον μεγάλο του αντίπαλο (στα εγχώρια), και τον απέκλεισε με σκορ 82-84. Ο Σπανούλης σε εκείνο το ματς πέτυχε 18 πόντους και μοίρασε 2 ασίστ. Στον τελικό ο Παναθηναϊκός αναμετρήθηκε με την ΤΣΣΚΑ Μόσχας και τη νίκησε 73-71, πανηγυρίζοντας τον 5 ευρωπαϊκό τίτλο. Ο Σπανούλης σε εκείνον τον αγώνα 13 πόντους. Εν συνεχεία βγήκε και ο MVP του Φάιναλ Φορ, για πρώτη φορά στην καριέρα του.

2009-10

Κατόπιν, και την επόμενη σεζόν κέρδισε το Πρωτάθλημα Ελλάδας, με την ομάδα του Παναθηναϊκού. Στον τελικό των τελικών του πρωταθλήματος ο Παναθηναϊκός αντιμετώπισε τον Ολυμπιακό. Νικώντας τον, με επιμέρους σκορ 3-1. Ο Σπανούλης αγωνίστηκε και στους τέσσερις αγώνες, έχοντας πετύχει 29 πόντους και μοιράσει 11 ασίστ. Συνολικά, στο πρωτάθλημα, έπαιξε σε 31 αγώνες, πέτυχε 312 πόντους, μοίρασε 103 ασίστ, και από το σημείο του τρίποντου είχε 43,30% ποσοστό ευστοχίας. Ενώ στην Ευρωλίγκα αγωνίστηκε σε 14 αγώνες. βάζοντας 144 πόντους και μοιράζοντας 51 ασίστ. Εκείνη τη χρονιά, ο Παναθηναϊκός αποκλείστηκε από τη φάση TOP16, με 2-4.

Ολυμπιακός Πειραιώς

Ο Βασίλης Σπανούλης έκανε την μεγάλη ανατροπή όταν, στις 11 Ιουλίου του 2010, συμφώνησε με την ομάδα του Ολυμπιακού, υπογράφοντας συμβόλαιο τριών χρόνων, με συνολικές αποδοχές 7,2 εκατομμυρίων ευρώ, ενώ, αν υπολογιστεί και η Εφορία, η μεταγραφή ξεπέρασε τα 12 εκατομμύρια ευρώ. Η μεταγραφή αυτή συζητήθηκε πολύ, και από πολλούς ονομάστηκε «η μεταγραφή του καλοκαιριού». Η ΚΑΕ Ολυμπιακός έκανε την εξής ανακοίνωσε για τη μεταγραφή: «Η ΚΑΕ ΟΛΥΜΠΙΑΚΟΣ ανακοινώνει τη συμφωνία της με τον Βασίλη Σπανούλη. Ο διεθνής γκαρντ θα είναι παίκτης της ομάδας μας για τα επόμενα τρία χρόνια».
Κατά τ'άλλα, ο Σπανούλης, μετά τις υπογραφές, είχε δηλώσει: «Είναι ένα νέο βήμα στην καριέρα μου και το κίνητρο για μένα είναι πολύ μεγάλο. Ήθελα μια αλλαγή στη ζωή μου και ο Ολυμπιακός ήταν η καλύτερη επιλογή. Όταν μου έδειξε ο Ολυμπιακός πόσο πολύ με θέλει μου μπήκε στο μυαλό, αλλά σίγουρα δεν ήταν καθόλου εύκολη αυτή η απόφαση και σίγουρα θα υπάρχουν δυσκολίες, αλλά δεν φοβάμαι. [...] Ο Ολυμπιακός με προσέγγισε με τον πιο σωστό τρόπο και για αυτό είμαι παίκτης του. Γυρίζω σελίδα στην καριέρα μου και στη ζωή μου κι εύχομαι η μετεγγραφή μου να είναι η αρχή για τίτλους της ομάδας μου. Δεν χρειάζεται να πούμε τώρα περισσότερα. Μετά από χρόνια θα μιλήσω και θα μάθουν όλοι τι ακριβώς έγινε».
Ο Μίλος Τεόντοσιτς είχε δηλώσει για τη μεταγραφή του Σπανούλη στον Ολυμπιακό: «Χάρηκα πολύ όταν έμαθα ότι υπέγραψε ο Βασίλης. Σπουδαίος παίκτης και πιστεύω ότι θα ταιριάξουμε πολύ, αλλά και μ' όλη την ομάδα.»

2010-11

Tο ντεμπούτο του με τη φανέλα του Ολυμπιακού, το έκανε σε έναν ανεπίσημο αγώνα (φιλικό), κόντρα στην Ολίν Εντιρνέ, στις 27 Σεπτέμβρη του 2010, με τελικό σκορ 75-57, υπέρ του Ολυμπιακού. Σε εκείνο τον αγώνα είχε 7 πόντους ενώ είχε μοιράσει και 9 ασίστ. Κατά τ' άλλα το επίσημο ντεμπούτο του το έκανε σε έναν αγώνα Κυπέλλου, στη φάση των προημιτελικών, κόντρα στον Πανελλήνιο, στις 13 Οκτώβρη του 2010. Ο Ολυμπιακός κατάφερε να κερδίσει τον Πανελλήνιο, με σκορ 57-85, με τον Σπανούλη να βάζει 15 πόντους και να μοιράζει μία ασίστ. Ενώ, η πρώτη του εμφάνιση μπροστά στο κοινό του Ολυμπιακού, συνδυάστηκε και με το ντεμπούτο του στην Ευρωλίγκα, σε ένα ματς κόντρα στη Ρεάλ Μαδρίτης, στον οποίον ο Ολυμπιακός είχε κερδίσει με σκορ 82-66, στις 18 Οκτωβρίου 2010, πετυχαίνοντας, μάλιστα, και 16 πόντους, ενώ μοίρασε και 7 ασίστ, σε 31 λεπτά συμμετοχής. Ο Σπανούλης, δήλωσε για την πρώτη εμφάνισή του, μπροστά στο κοινό του Ολυμπιακού: «Ένιωσα ωραία. Ήταν το πρώτο εντός έδρας ματς και ήταν πολύ καλά». [...] «Ακόμη δεν είμαστε έτοιμοι. Η Ρεάλ είναι πιο έτοιμη. Τα δώσαμε όλα και δείξαμε ότι είχαμε διάρκεια στο παιχνίδι παρότι βρεθήκαμε πίσω στο σκορ με 9 πόντους. Είχαμε την ψυχραιμία και το μυαλό και γυρίσαμε το παιχνίδι. Στο δεύτερο ημίχρονο ήμασταν καλύτεροι. Κάθε αρχή είναι και δύσκολη. Κερδίσαμε ένα δύσκολο ματς. Όταν βρίσκεσαι πίσω στο σκορ πρέπει να δώσεις κάτι παραπάνω και να συγκεντρωθείς. Με τη βοήθεια του κόσμου γυρίσαμε το παιχνίδι. Ευχαριστούμε τους φιλάθλους. Τους ευχαριστούμε και ελπίζουμε και στη συνέχεια να είναι γεμάτο το ΣΕΦ και να είναι ευχαριστημένοι οι φίλαθλοι». Από την πλευρά της Ρεάλ Μαδρίτης, ο Σέρχιο Γιουλ, βρέθηκε να εκθειάζει τον Σπανούλή, μετά τον αγώνα: «Δίχως συζήτηση. Η μεταγραφή του Βασίλη Σπανούλη στον Ολυμπιακό είναι από τις πιο σημαντικές στην Ευρώπη... Ισως και η πιο σημαντική. Είμαι απόλυτα πεπεισμένος ότι θα τους δώσει δύναμη να βρεθούν ανάμεσα στις κορυφαίες ομάδες της Ευρώπης και στο φάιναλ φορ της Βαρκελώνης. Θεωρώ ότι ο Σπανούλης είναι ο πιο σημαντικός παίκτης που ήρθε φέτος στον Ολυμπιακός και πιστεύω ότι συμφωνείτε μαζί μου, πως εναντίον μας το απέδειξε».
Τη σεζόν αυτή, τερμάτισε πρώτος στην κανονική περίοδο με τον Ολυμπιακό, χωρίς, μάλιστα, να ηττηθεί ούτε σε έναν αγώνα. Γενικότερα, η εξέλιξη ήταν διαφορετική, καθώς, ο Ολυμπιακός ηττήθηκε στον τελικό των τελικών του πρωταθλήματος από τον Παναθηναϊκό με επιμέρους σκορ 1-3. Ενώ στην Ευρωλίγκα, αποκλείστηκε από τη Σιένα, με επιμέρους σκορ, ξανά 1-3, στα προημιτελικά, τη διοργάνωση, τελικά, την κατέκτησε ο Παναθηναϊκός. Παρόλα αυτά, πανηγύρισε ένα τίτλο εκείνη τη χρονιά με τον Ολυμπιακό, το Κύπελλο Ελλάδας. Αφού πρώτα είχε αποκλείσει στους προημιτελικούς τον Πανελλήνιο, κατόπιν βγάζει έξω τον ΠΑΟΚ, με επιμέρους σκορ 2-0, και στον τελικό, κατακτά το κύπελλο, νικώντας τον Παναθηναϊκό 74-68. Σε αυτόν τον αγώνα δεν συμμετείχε, καθώς τον ταλαιπωρούσε τραυματισμός, από την άλλη όμως, είχε κριθεί έτοιμος, πράγμα που δεν επαληθεύτηκε.
Τη σεζόν αυτή βρέθηκε στην καλύτερη πεντάδα του πρωταθλήματος. Πετυχαίνοντας 318 πόντους σε όλους τους αγώνες της Α1 (και τελικούς), μοίρασε 155 ασίστ, και είχε ένα ποσοστό ευστοχίας στα τρίποντα 28.7%, σε 30 αγώνες. Στις ευρωπαϊκές του υποχρεώσεις, σε 20 αγώνες, έβαλε συνολικά 284 πόντους (14.2 μέσο όρο, ανά παιχνίδι), μοίρασε 85 ασίστ και είχε ποσοστό ευστοχίας 34.7, από το σημείο του τρίποντου. Επίσης, στην πρώτη του χρονιά, με τον Ολυμπιακό, παρτενέρ στα γκαρντ είχε τους Μίλος Τεόντοσιτς και Θοδωρή Παπαλουκά.

2011-12 (Ευρωλίγκα και MVP Final Four-Πρωταθλητής Ελλάδος)

Η προηγούμενη χρονιά δεν έκλεισε καλά για τον Ολυμπιακό, προμηνύοντας δύσκολη την επόμενη. Οι πρόεδροι του Ολυμπιακού, είπαν πως θα αποχωρήσουν, από την προεδρεία της ΚΑΕ, τον Ιούνιο του 2011. Μαζί με αυτούς θα αποχωρούσαν οι πελάτες του Μίρζα Ραζνιάτοβιτς (ατζέντης), μεταξύ αυτών και ο Σπανούλης (Ίβκοβιτς, Κέσελ και Νίλσεν, οι άλλοι). Γενικά υπήρξαν αποχωρήσεις, όπως του Θοδωρή Παπαλουκά, του Γιάννη Μπορούση, του Λουκά Μαυροκεφαλίδη και του Μίλος Τεόντοσιτς. Οι αποχωρίσεις των δυο γκαρντ, παρόλα αυτά, μεγάλωσαν τις ευθύνες του Σπανούλη, απέναντι στην ομάδα του, ρόλος στον οποίον, πάντως, ανταποκρίθηκε πλήρως. Κατά τ' άλλα υπήρξαν και προσθήκες εκείνη τη σεζόν που βοήθησαν τα μέγιστα τον Ολυμπιακό, όπως ο Κάιλ Χάινς, ο Γιώργος Πρίντεζης, και ο Λάζαρος Παπαδόπουλος. Ως επί το πλείστον, ο Σπανούλης, πλαισιώθηκε με νεαρούς παίκτες στα γκραντ, όπως ο Κώστας Σλούκας, ο Βαγγέλης Μάντζαρης και ο Κώστας Παπανικολάου. Ενώ, τέλος, δεν υπήρξε και αλλαγή προπονητή.
Παρόλα αυτά, ο Ολυμπιακός νίκησε τον πρώτο του επίσημο αγώνα, στις 12 Οκτώβρη του 2011, κόντρα στον Άρη, με σκορ 59-80, για το Κύπελλο Ελλάδας, στη φάση των προημιτελικών. Ο Σπανούλης σε αυτόν τον αγώνα είχε 14. πόντους και 2 ασίστ. Εν συνεχεία, όσον αφορά το Κύπελλο, απέκλεισε στη φάση των ημιτελικών τον ΠΑΟΚ, αλλά στον τελικό δεν τα κατάφερε, χάνοντας από τον Παναθηναϊκό, με 71-70. Ο Σπανούλης στον τελικό, είχε 12 πόντους, αλλά μία μέτρια συνολικά εμφάνιση.
Πάρα το κακό ξεκίνημα, όπως φάνηκε, να έχει η χρονιά, τελικά ολοκληρώθηκε ιδανικά, τόσο για τον παίκτη, όσο και για τον Ολυμπιακό. Σε 24 αγώνες στο πρωτάθλημα, ο Ολυμπιακός κάνει μόνο μία ήττα, στην κανονική χρόνια. Ενώ στους τελικούς πέρασε αήττητος από τον ΠΑΟΚ και τον Πανιώνιο. Στον τελικό αγωνίσθηκε κόντρα στον Παναθηναϊκό, και τον νίκησε με επιμέρους σκορ 3-2, κατακτώντας το Πρωτάθλημα Ελλάδας, ύστερα από 15 χρόνια. Ο Σπανούλης συμμετείχε και στους 5 τελικούς που διεξήχθησαν. Πέτυχε σύνολο και στους 5 αγώνες 66 πόντους και μοίρασε 24 ασίστ. Συνολικά στο πρωτάθλημα, πέτυχε 362 πόντους, μοίρασε 155 ασίστ και είχε 36,52% ποσοστό ευστοχίας από το σημείο του τρίποντου. Εκείνη τη σεζόν βρέθηκε και μες στην καλύτερα πεντάδα του πρωταθλήματος, αλλά και ονομάστηκε ο MVP του πρωταθλήματος.
Οι επιτυχίες για τον Σπανούλη και την ομάδα του συνεχίστηκαν και στην Ευρωλίγκα. Ξεκίνησαν τις υποχρεώσεις του κόντρα στην τότε Γκεσκραπ, γνωρίζοντας την ήττα με 76-61, είχε βάλει 9 πόντους σε αυτόν τον αγώνα και είχε μοιράσει μόλις μία ασίστ. Η συνέχεια δεν ήταν ανάλογη, καθώς ο Ολυμπιακός πέρασε στην επόμενη φάση, κερδίζοντας 6 αγώνες και χάνοντας άλλον 3 (εκτός από τον πρώτο). Στο Top16 της διοργάνωσης βγήκε δεύτερος με 3-3, και στους 8 της διοργάνωσης αντιμετώπισε πάλι τη Σιένα, αυτή τη φορά όμως την κέρδισε 1-3 επιμέρους σκορ και πέρασε στο φάιναλ φορ (εκεί βρέθηκε και ο Παναθηναϊκός). Σε αυτούς του τέσσερις αγώνες ο Σπανούλης είχε 103 λεπτά συμμετοχής και έβαζε 10.8 πόντους ανά παιχνίδι, μοίρασε 13 ασίστ, ενώ χαμηλά κινήθηκε στα τρίποντα, αφού είχε ποσοστό ευστοχίας 22,2 (ήτοι 2/9). Στον ημιτελικό της διοργάνωσης αντιμέτωπη βρέθηκε η Μπαρτσελόνα. Στον αγώνα αυτόν ο Ολυμπιακός επικράτησε 68-64, πηγαίνοντας για 5η φορά σε τελικό Ευρωλίγκας. Ο Σπανούλης είχε πάρα πολύ καλή απόδοση, πετυχαίνοντας 21 πόντους και μοιράζοντας 6 ασίστ. Στον τελικό που έγινε στην Κωνσταντινούπολη, ο Ολυμπιακός βρέθηκε να αντιμετωπίζει την ΤΣΣΚΑ Μόσχας. Τον αγώνα, τελικά, τον κέρδισε 62-61, ενώ βρέθηκε να χάνει και με 19 πόντους στο 3ο δεκάλεπτο. Κατακτώντας για 2η φορά, στην ιστορία του Ολυμπιακός μετά τη σεζόν 1996-97. Ο Σπανούλης, έβαλε 15 πόντους και μοίρασε 2 ασίστ, εκ των οποίων η μία ήταν στον Γιώργο Πρίντεζη, που πέτυχε το νικηφόρο καλάθι στο 0.7 πριν τη λήξη της αναμέτρησης. Ο Σπανούλης, κρίθηκε MVP του Φάιναλ Φορ, για δεύτερη φορά στην καριέρα του. Αναδείχθηκε, επίσης, μέλος της All-Euroleague 1st Team για τις σεζόν 2011-2012. Η χρονιά συνοδεύτηκε από την πρώτη κατάκτηση Ευρωλίγκας.

2012-2013 (2η Ευρωλίγκα και MVP Final four)

Η νέα χρονιά ξεκίνησε με τον Ολυμπιακό να έχει πλέον άλλον προπονητή, καθώς ο Ντούσαν Ίβκοβιτς αποχώρησε, και στη θέση του ήρθε ο Γιώργος Μπαρτζώκας. Ενώ τα διοικητικά προβλήματα φάνηκαν να μένουν στον παρελθόν. Παρόλα αυτά, ο Σπανούλης εκείνη τη σεζόν, θα έπαιζε με έναν παλιό του συμπαίκτη από τον Παναθηναϊκό, τον Στράτο Περπέρογλου. Στο τέλος της σεζόν, ανανέωσε για 3 χρόνια το συμβόλαιό του στον Ολυμπαικό.
Τη σεζόν αυτή το πρωτάθλημα ξεκίνησε με έναν αγώνα κόντρα στον ΠΑΟΚ, στο ΣΕΦ, τον οποίον κέρδισε ο Ολυμπιακός με 89-64, ο Σπανούλης σε εκείνον τον αγώνα έβαλε 11 πόντους και μοίρασε 4 ασίστ. Ενώ στον πρώτο του αγώνα του Κυπέλλου για αυτή τη σεζόν κέρδισε τη Νέα Κηφισιά  με 94-43, με τον Σπανούλη να πετυχαίνει 5 πόντους και να μοιράζει 1 ασίστ. Αναφορικά με το πρωτάθλημα, ο Ολυμπιακός τερμάτισε πρώτος στην κανονική βαθμολογία, έχοντας μόνο μία ήττα από τον ΠΑΟΚ, με σκορ 76-71, παρόλα αυτά στο έφτασε στον τελικό των τελικών και εκεί ηττήθηκε με 3-0 επιμέρους σκορ από τον Παναθηναϊκό, χάνοντας έτσι το πρωτάθλημα. Ο Σπανούλης σε 33 συνολικά αγώνες για το πρωτάθλημα πέτυχε 346 πόντους, μοίρασε 189 ασίστ και είχε 29,53 % ποσοστό ευστοχίας από το σημείο του τρίποντου. Σχετικά με το κύπελλο, ο Ολυμπιακός έφτασε κι εκεί στον τελικό, αλλά έχασε από τον Πανθηναϊκό με σκορ 81-78, με τον Σπανούλη να πετυχαίνει 12 πόντους και να μοιράζει 2 ασίστ.
Στην Ευρωλίγκα εκείνη τη σεζόν ο Ολυμπιακός αγωνίστηκε κόντρα στη Λαμποράλ, στο ΣΕΦ, κερδίζοντάς την 85-81, με τον Σπανούλη να πετυχαίνει 16 πόντους και να μοιράζει 6 ασίστ. Στην κανονική διάρκεια τερμάτισε δεύτερος πίσω από τη Ζαλγκίρις, κάνοντας 8 νίκες και 2 ήττες. Στοπ Top 16 τερμάτισε δεύτερος με 9-5, πίσω από την πρώτη Μπαρτσελόνα. Στα Play Offs ο Ολυμπιακός αντιμετώπισε την Εφές Αναντούλου, κερδίζοντάς την με επιμέρους σκορ 3-2, με τον Σπανούλη να πετυχαίνει 52 πόντους και να μοιράζει 33 ασίστ. Κατόπιν, στο  Final Four, αντίπαλος του Ολυμπιακού τέθηκε η ΤΣΣΚΑ Μόσχας, την οποία κιόλας κέρδισε με σκορ 52-69, με τον Σπανούλη να πετυχαίνει 8 πόντους και να μοιράζει 4 ασίστ. Έτσι, για δεύτερη συνεχόμενη βρίσκεται στον τελικό της διοργάνωσης. Εκεί αντιμετώπισε τη Ρεάλ Μαδρίτης, νικώντας την 100-88, και κατέκτησε για δεύτερη συνεχόμενη φορά την Ευρωλίγκα (Αυτή ήταν τρίτη συνολικά της ομάδας του Ολυμπιακού). Αξιοσημείωτο και εκείνη τη χρονιά ήταν το γεγονός ότι ο Ολυμπιακός, αυτή τη φορά, γύρισε το παιχνίδι, ενώ έχανε αρχικά για 17 πόντους. Ο Σπανούλης κηρύχθηκε για δεύτερη συνεχόμενη χρονιά MVP του Final Four, φτάνοντας τον Τόνι Κούκοτς, στη σχετική λίστα. Εκείνη τη σεζόν πέτυχε συνολικά στην Ευρωλίγκα 457 πόντους (14.7%), μοίρασε 170 ασίστ (5.5), και είχε ένα 32.1% ποσοστό ευστοχίας από το σημείο του τρίποντου. Ο Σπανούλης κατέκτησε για δεύτερη φορά το Ευρωπαϊκό Τρόπαιο, την Ευρωλίγκα.

2013 - 2014 (Κατάκτηση Διηπειρωτικού Κυπέλλου)

Τη σεζόν 2013--14, ο παίκτης, δεν πανηγύρισε κανέναν τίτλο με την Ολυμπιακό, εκτός του Διηπειρωτικού Κυπέλλου, κερδίζοντας με συνολικό σκορ 2-0, τη βραζιλιάνικη ομάδα Πινιέιρος, ένα τρόπαιο, που το κατακτά για πρώτη φορά στην ιστορία του, ο σύλλογος. Στο Πρωτάθλημα Ελλάδος, τερμάτισε δεύτερος στην κανονική περίοδο, πίσω από τον Παναθηναϊκό, και στους τελικούς του πρωταθλήματος, έχασε με συνολικό σκορ 3-2 από τον Παναθηναϊκό. Σχετικά με το Κύπελλο Ελλάδος, αποκλείστηκε στους ημιτελικούς της διοργάνωσης από τον Παναθηναϊκό (ο οποίος και το κατέκτησε), με σκορ 67 - 59. Ενώ, και στην Ευρωλίγκα, αυτή τη χρονιά, αποκλείστηκε στη φάση των 8 από τη Ρεάλ Μαδρίτης με συνολικό σκορ 3-2, αφού πρώτα ο Ολυμπιακός είχε ισοφαρίσει το 2-0 της Ρεάλ. Ποτέ στην ιστορία του θεσμού (τουλάχιστον έως τότε) δεν κατάφερε να προκριθεί, γυρίζοντας  το σκορ μετά από το 2-0. 
Ο Σπανούλης εκείνη τη σεζόν στο Πρωτάθλημα αγωνίσθηκε σε 19 αγώνες στην κανονική περίοδο, πετυχαίνοντας 157 πόντους και έχοντας ποσοστό ευστοχίας στα τρίποντα 29.41%, ενώ μοίρασε και 90 ασίστ. Στα playoffs αγωνίσθηκε σε 10 αγώνες πετυχαίνοντας 116 πόντους, με ακριβώς το ίδιο ποσοστό ευστοχίας στα τρίποντα και μοίρασε 51 ασίστ. Συνολικά είχε, σε 29 αγώνες, 273 πόντους, 44,14 % στα δίποντα, 29.41% στα τρίποντα και μοίρασε 141 ασίστ. Στις ευρωπαϊκές υποχρεώσεις του, σε αγωνίσθηκε και στους 10 αγώνες, στη φάση των ομίλων, πετυχαίνοντας 158 πόντους, και είχε ποσοστό ευστοχίας στα τρίποντα 41.7%, ενώ μοίρασε 48 ασίστ. Στη φάση των 16, αγωνίσθηκε σε 11 αγώνες, πετυχαίνοντας 150 πόντους, με ποσοστό ευστοχίας στα τρίποντα 29.4%, ενώ μοίρασε και 46 ασίστ. Στη φάση των 8 αγωνίσθηκε σε 5 παιχνίδια και πέτυχε 84 πόντους, με 34.3% ευστοχία στα τρίποντα, μοιράζοντας 25 ασίστ. Συνολικά, αγωνίσθηκε σε 26 παιχνίδια, πετυχαίνοντας 392 πόντους, με 51.3% ποσοστό ευστοχίας στα δίποντα, με 34.4% ποσοστό ευστοχίας στα τρίποντα, ενώ μοίρασε και 119 ασίστ. Τέλος, στο Διηπειρωτικό Κύπελλο, ο Σπανούλης, χρίστηκε MVP της διοργάνωσης.

2014 - 2015 (Κατάκτηση Πρωταθλήματος ΕΣΑΚΕ)

Η σεζόν αυτή δεν ξεκίνησε καλά για την ομάδα του Ολυμπιακού, καθώς αποκλείστηκε στους προημιτελικούς του Κυπέλλου, από τον Παναθηναϊκό με σκορ 77-76, σε ένα παιχνίδι που φαινομενικά θα το κέρδιζε. Η ήττα αυτή ακολουθήθηκε κι από την παραίτηση του προπονητή Γιώργου Μπαρτζώκα. Η θέση του αρχικά καλύφθηκε από τον βοηθό του Μίλαν Τόμιτς, έως ότου έρθει και υπογράψει συμβόλαιο για δύο χρόνια ο Γιάννης Σφαιρόπουλος. Ξεπερνώντας αυτές τις δυσκολίες ο Ολυμπιακός εκείνη τη σεζόν, ο Σπανούλης, πανηγύρισε το Πρωτάθλημα Ελλάδος, τερματίζοντας, αρχικά, πρώτος στην κανονική περίοδο, και στους τελικούς των play-offs, κέρδισε στον τελικό, με συνολικό σκορ 3-0, τον Παναθηναϊκό. Αυτό το 3-0 ήταν μία μεγάλη επιτυχία για τον σύλλογο καθώς ήταν το πρώτο "sweep" της ιστορίας του σε τελικούς play-off της ΕΣΑΚΕ. Ο Σπανούλης στο τελευταίο παιχνίδι της σειράς των τελικών, ήταν ο κορυφαίος του αγώνα πετυχαίνοντας 23 πόντους.
Στην Ευρωλίγκα της σεζόν, ο Ολυμπιακός τα πήγε καλά, καθώς τερμάτισε δεύτερος, χάνοντας στον τελικό της διοργάνωσης από τη Ρεάλ Μαδρίτης, με 78 - 59. Παρόλα αυτά, ο παίκτης μνημονεύεται σε εκείνη τη διοργάνωση για τον πρώτο αγώνα του Final Four, κόντρα στην ΤΣΣΚΑ, στον οποίον είχε στα πρώτα 3 δεκάλεπτα, μόλις 2 πόντους, ενώ στο τελευταίο πέτυχε 11, μέσω σημαντικών σουτ. Κατά τ' άλλα, ο Ολυμπιακός είχε τερματίσει πρώτος στον όμιλο, με τον Σπανούλη να έχει 175 πόντους, σε 10 αγώνες και να έχει μοιράσει 52 ασίστ. Ενώ στα τρίποντα είχε ποσοστό ευστοχίας 34.4%. Στη φάση των 16, ο Ολυμπιακός τερμάτισε τρίτος στον όμιλο, και με τον Σπανούλη να έχει 134 πόντους σε 10 παιχνίδια, ενώ μοίρασε και 66 ασίστ. Στη φάση των 8, ο Ολυμπιακός απέκλεισε την Μπαρτσελόνα, με συνολικό σκορ 3-1, με τον Σπανούλη να πετυχαίνει 49 πόντους, αγωνιζόμενος και στα τέσσερα παιχνίδια. Συνολικά έβαλε 374 πόντους σε 26 παιχνίδια, με ποσοστό ευστοχίας στα δίποντα 46.9% και στα τρίποντα 33.3%, ενώ μοίρασε και 142 ασίστ. Τέλος, τον Οκτώβριο του 2014, είχε βγει MVP του μήνα.
Στο Πρωτάθλημα Ελλάδος αγωνίσθηκε σε 31 αγώνες εκείνη τη σεζόν και πέτυχε 384 πόντους, έχοντας ποσοστό ευστοχίας στα δίποντα 52,55 %, στα τρίποντα 37,50 %, μοιράζοντας και 174 ασίστ.

2016-17

Ο αρχηγός του Ολυμπιακού τη σεζόν 2016-17 αγωνίστηκε σε 18 αγώνες της κανονικής περιόδου, καταφέρνοντας σε περίπου 20 λεπτά συμμετοχής ανά αγώνα 144 πόντους, 21,05% στα τρίποντα, 85,71% στις βολές, μοιράζοντας και 98 ασίστ. Στους αγώνες των play-offs αγωνίστηκε συνολικά σε επτά αγώνες, ανεβάζοντάς το ποσοστό του στις ασίστ και στα δίποντα και ρίχοντάς το στις βολές και στα τρίποντα. Στους τελικούς των play-offs, ο Ολυμπιακός αν και με πλεονέκτημα έδρας έχασε το πρωτάθλημα από τον Παναθηναϊκό με σκορ 2-3. Ενώ και στο Κύπελλο Ελλάδος, αποκλείστηκε στον ημιτελικό, πάλι από τον Παναθηναϊκό (ο οποίος έκανε νταμπλ εκείνη τη σεζόν), χάνοντας έτσι και τους δύο ενχώριους τίτλους.
Από τους 30 αγώνες της Ευρωλίγκας, η οποία άλλαξε το σύστημα διεξαγωγής της από τότε, ο Σπανούλης αγωνίστηκε σε 29 αγώνες, βάζοντας 12.6 πόντους, έχοντας 47.9% ευστοχία στα δίποντα, 31.5% στα τρίποντα και 75.9% στις βολές, ενώ μοίρασε 6.1 ασίστ ανά παιχνίδι. Μάλιστα σε έναν αγώνα κόντρα στην Μπασκόνια, στις 27 Οκτωβρίου του 2016, μοίρασε 15 ασίστ κι έγινε ο παίκτης του Ολυμπιακού με τις περισσότερες ασίστ σε έναν αγώνα, δεύτερος πλέον είναι ο Θοδωρής Παπαλουκάς με 14. Εκτός από αυτό, τη σεζόν 2016-17 έγινε ο πρώτος σε ασίστ καλαθοσφαιριστής στην ενχώρια και ευρωπαϊκή ιστορία του Ολυμπιακού. Επίσης, έγινε ο δεύτερος σε ασίστ καλαθοσφαιριστής στην ιστορία τόσο της Ευρωλίγκας όσο και του Ελληνικού Πρωταθλήματος, με πρώτο και στις δύο κατηγορίες να βρίσκεται ο Δημήτρης Διαμαντίδης.
Εκείνη τη σεζόν, τελικά, ο Ολυμπιακός ξεπερνώντας στη φάση των 16 την Εφές Αναντολού, προκρίθηκε στο Final Four της Κωνσταντινούπολης, αποκλείοντας αρχικά στον ημιτελικό την ΤΣΣΚΑ Μόσχας. Σε εκείνον τον αγώνα ο Σπανούλης αγωνίστηκε 36 λεπτά και πέτυχε 14 πόντους, μοιράζοντας και 6 ασίστ. Στον τελικό αντιμετώπισε την Φενερμπαχτσέ, από την οποία και ηττήθηκε, με τον Έλληνα αθλητή να αγωνίζεται 37 λεπτά και να πετυχαίνει 9 πόντους, ενώ μοίρασε και 8 ασίστ.

2017-18

Η σεζόν 2017-18, ξεκίνησε με πρόβλημα για τον Λαρισαίο καλαθοσφαιριστή. Στις 4 Οκτωβρίου του 2017, έπαιξε τον πρώτο του αγώνα για τη σεζόν, κόντρα στον Φάρο, σε έναν αγώνα για το Κύπελλο Ελλάδας, σκοράροντας 7 πόντους και δίνοντας 4 ασίστ, με τελικό σκορ 67-97, υπέρ του Ολυμπιακού. Ωστόσο, αυτός ήταν και ο μοναδικός επίσημος αγώνας έως και τις 3 Δεκεμβρίου του ίδιου έτους, αφού τον ταλαιπωρούσε τενοντίτιδα στο γόνατο. Η επιστροφή του άργησε καθότι, ούτε ο ίδιος ούτε το ιατρικό τιμ ήθελε να ρισκάρει. Τελικά, μετά από αρκετές αναβολές, αγωνίστηκε έπειτα από 60 ημέρες, σε έναν αγώνα πρωταθλήματος κόντρα στον Κόροιβο Αμαλιάδας, σε ένα ματς που έληξε 79-58, υπέρ του Ολυμπιακού. Ο Σπανούλης, είχε εν τέλει καλή εμφάνιση, πετυχαίνοντας 13 πόντους και μοιράζοντας 5 ασίστ, σε 16 λεπτά συμμετοχής.
Στις 23 Δεκεμβρίου του 2017, ο Σπανούλης, εισήλθε στην καλύτερη πεντάδα της αγωνιστικής, στη διοργάνωση της Ευρωλίγκας, μετά την καλή του εμφάνιση κόντρα στην Εφές Αναντολού, πετυχαίνοντας 12 πόντους, μοιράζοντας 4 ασίστ και κερδίζοντας τέσσερα ριμπάουντ. Τον Ιανουαρίου του 2018, σε ψηφοφορία των General Mangers της Ευρωλίγκας, που δίνονται ατομικά βραβεία, σε διαφορετικές κατηγορίες, ο Σπανούλης βγήκε ο Κορυφαίος Ηγέτης της διοργάνωσης. Τη συγκεκριμένη σεζόν, αν και η ομάδα του δεν πανηγύρισε κανέναν τίτλο, ο Σπανούλης, σημείωσε κάποια σημαντικά ατομικά ρεκόρ εγχώρια και ευρωπαϊκά: Τον Απρίλιο του 2018, έγινε ο πρώτος σκόρερ στην ιστορία της του Ελληνικού Πρωταθλήματος της Α1, ξεπερνώντας τον Νίκο Χατζή, σημειώνοντας πάνω από 5.200 πόντους. Λίγες μέρες νωρίτερα, τον Μάρτιο του 2018, έγινε ο πρώτος σε ασίστ καλαθοσφαιριστής της Euroleague, ξεπερνώντας τον Δημήτρη Διαμαντίδη, σημειώνοντας πάνω από 1255 τελικές πάσες, σε έξι, μάλιστα, λιγότερα παιχνίδια από τον προκάτοχο. Ο Διαμάντίδης δήλωσε μεταξύ άλλων: «Βασίλη, κατ' αρχάς συγχαρητήρια... Το αξίζεις [...] είσαι ένας από τους καλύτερους παίκτες που αγωνίστηκαν ποτέ στην Ευρωλίγκα. Είμαι επίσης πολύ χαρούμενος γιατί είσαι Έλληνας παίκτης και αυτό το βραβείο θα μείνει σε ελληνικά χέρια.» Επιπλέον, έγινε ο μόνος παίκτης της Ευρωλίγκας που μπήκε για 8η φορά στην καλύτερη ομάδα της διοργάνωσης.

2018-19

Τη σεζόν 2018-19, ο Σπανούλης, ανανέωσε τη συνεργασία του με τον Ολυμπιακό, για δύο ακόμη χρόνια.

Προσωπική ζωή

Γεννήθηκε στις 7 Αυγούστου 1982 στην Λάρισα και από την ηλικία των επτά ετών ξεκίνησε να ασχολείται με το μπάσκετ. Το 1997, ο χαμός του πατέρα του, Θανάση, τον επηρέασε τόσο ψυχολογικά όσο και οικονομικά. Εξ αιτίας αυτού έκανε και το πρώτο του τατουάζ στο χέρι, το οποίο γράφει RIP. Έκανε και άλλα, που αφορούσαν την οικογένειά του.
Ο Σπανούλης ήταν αρραβωνισμένος με άλλη γυναίκα όταν γνώρισε την τωρινή σύζυγό, το μοντέλο και πρώην Σταρ Ελλάς Ολυμπία Χοψονίδου. Στις 24 Ιουνίου 2011 παντρεύτηκαν με θρησκευτικό γάμο ενώ ήδη από το 2009 ήταν παντρεμένοι με πολιτικό γάμο. Tο πρώτο τους παιδί γεννήθηκε το 2010 και πήρε το όνομα Αθανάσιος. Ακολούθησαν άλλα 2 αγόρια : ο Βασίλης (2012) και ο Δημήτρης (2013). Το 2015 το ζευγάρι απέκτησε το τέταρτο παιδί του, που είναι κορίτσι και ονομάστηκε Αιμιλία. Τον Σεπτέμβριο 2017 απέκτησαν το πέμπτο τους παιδί, που είναι και αυτό κορίτσι. Τον Οκτώβριο 2019 ανακοινώθηκε ότι το ζευγάρι περιμένει το έκτο του παιδί, που είναι επίσης κορίτσι.
Ο Σπανούλης είναι στενός φίλος και κουμπάρος με τον Νίκο Ζήση.